**Istraživanje u Osnovnoj školi Vukovina**

**Muke po matematici**

*Matematika je predmet koji svatko gleda na drugačiji način. Nas su zanimala mišljenja učenika i savjeti nastavnika matematike, a u nastavku doznajte što smo otkrili*

Opravdano ili ne, matematika često među učenicima slovi kao težak predmet. Ipak, nekima je laka, a neki muku muče s njom. Razgovarali smo sa šest učenika 6. i 8. razreda koji svatko na svoj način razmišlja o matematici.

Ana Popović, učenica 6. c razreda, misli da je matematika dobar predmet.  Smatra da nam određena gradiva neće trebati u životu te da postoje i gradiva koja je lako shvatiti.

Lana Kovačević, učenica 8. b razreda, misli da je matematika dobar predmet. Postoje gradiva koja su joj zanimljiva i lagana, kao i ona koja su dosadna i teška, ali ih svejedno svlada.

Tea Smrekar, učenica 6. d razreda, voli matematiku, no ponekad joj je gradivo prejednostavno i dosadno. Sudjeluje na matematičkim natjecanjima, a u 2. razredu znala je riješiti pojedine zadatke iz 7. razreda.

Margareta Polić, učenica 8. razreda, voli matematiku jer je opušta, gradivo joj je zabavno i lako. Voli i razumije način na koji predaje profesorica.

Jakov Grgić, učenik 6. c razreda, ne voli matematiku. Matematika mu je komplicirana i teško mu je shvatiti gradivo. Smatra da dobivaju previše zadaće iz matematike.

Jurica Kovačić, učenik 8. d razreda, ne voli matematiku jer mu je dosadna i smatra da je to težak predmet. Ne sviđa mu se način na koji predaje profesorica.

**Mišljenje i savjeti profesorica**

O matematici smo razgovarali s profesoricom matematike Martom Kovačević. Učenicima kojima je matematika teška savjetuje da u matematici nađu smisao kako bi im bila lakša te tako postala i draži predmet. Profesorica ne smatra da je gradivo iz matematike u osnovnoj školi teško. Ona je i sama oduvijek voljela matematiku, kaže da je njezin otac znao s brojevima i to joj je bilo zanimljivo. Odmah je našla smisao u matematici. Bilo joj je teško shvatiti zašto netko ne voli matematiku. Na satu postoje različiti učenici, od onih kojima je teško shvatiti gradivo i dosadno im je na satu, dok neki učenici sve lako shvate i zabavno im je. Da bi lakše svladali matematiku, profesorica savjetuje da idemo na dodatnu ili dopunsku nastavu, da se potrudimo shvatiti zašto nam je matematika potrebna, pronalaziti primjere iz života i ako nam nešto nije jasno tijekom obrade novoga gradiva da odmah pitamo na satu.

Također smo razgovarali s profesoricom Nikolinom Marković, koja nam je otkrila puno zanimljivih i korisnih informacija. Profesorica nam je rekla da se matematika može učiti na razne zanimljive načine. Što je nekom učeniku zanimljivo, možda drugome nije. Dakle, učenje na zanimljiviji ili lakši način je individualno. Profesorica predlaže grupno učenje ili učenje u paru jer na taj način možemo spojiti ugodno s korisnim. Osim ovog načina, preporučuje da pokušamo otkriti matematiku. Pokušamo raditi neke matematičke zadatke i provjeriti možemo li iza toga pronaći dublje značenje. Trebamo razmisliti o tome kako nešto funkcionira i pokušamo pronaći drugačije gledište na to. Ne preporučuje da učimo "na pamet", nego da pokušamo povezati matematiku sa stvarnim svijetom.    
Profesorica ne smatra da je gradivo osnovne škole teško. Tvrdi da je gradivo izuzetno fluidno i dinamično. Prelaskom u više razrede isključivo proširujemo prethodno znanje. Dakle, kontinuiranim radom i pozitivnim stavom prema matematici učenje gradiva u osnovnoj školi nije teško.

**'Ne bih mijenjala zanimanje'**  
Posao učiteljice htjela je od onog trenutka kada je upisala 1. razred osnovne škole. Na to ju je potakla ljubav prema njenoj učiteljici, ali i to što je stvarno voljela podučavati sestre ili prijatelje u razredu. Ljubav prema matematici joj se spontano dogodila. U osnovnoj školi joj je matematika jako dobro išla te je sudjelovala na svim natjecanjima. No, u srednjoj školi se ljubav prema matematici pojačala jer je tek tada počela shvaćati sve zakone matematike.  Jako je zadovoljna svojim zanimanjem i ne bi ga mijenjala.   
Profesorici je gradivo 7. razreda omiljeno gradivo, samim time jako voli 7. razred, ali gradivo 8. je također vrlo zanimljivo. Ne može se, iskreno, odlučiti između ta dva razreda.    
Profesorica nam poručuje da joj nije naporno predavati i podučavati učenike.  Ponekad bude vrlo teško jer učenici znaju biti nedisciplinirani, ali sve u svemu to uvijek nekako riješe. U svakom razredu u kojem predaje podučavanje je drugačije. To sve ovisi o raspoloženju učenika, vremenskim prilikama (koji im je to sat u danu) i slični čimbenici koji ponekad znaju otežati proces učenja i poučavanja. Dakako, i učitelji su ljudi i imaju loše dane ili trenutke.

**Savjet za kraj**

Nekima je matematika teška i dosadna, drugi je vole, jednostavna im je i zanimljiva. Kojoj god grupi pripadali, isprobajte savjete naših profesorica i otkrijte matematičara u sebi.

Matea Grgić